Amaglug-glug kry op sy baadjie | Netwerk24
Deur Marizanne Kok 22 Julie 2021 15:41
Takefusa Kubo word deur sy spanmaats omhels nadat hy Donderdag Japan se eerste doel in die Olimpiese sokkerkompetisie aangeteken het. Foto: Reuters
Ná 'n week se Covid-19-drama was die Suid-Afrikaanse o.23-sokkerspan die ene vreugde en verligting dat sy Olimpiese veldtog nie daardeur ontspoor is nie – maar die vreugde sou Donderdag van korte duur wees toe Japan hom in sy eerste wedstryd ore aangesit het.
Die Japannese het Suid-Afrika in albei spanne se eerste uitdaging van die Tokio-Spele met 1-0 verslaan. Dit word nie deur die telbord weerspieël nie, maar Japan het die kragmeting oorheers.
Die Amaglug-glug (soos die Suid-Afrikaners bekend staan) kon die Japannese met soms uitmuntende verdediging 71 minute lank teensit, maar die damwal het uiteindelik gebreek toe die 20-jarige Real Madrid-vleuel Takefusa Kubo die doelhok met 'n allemintige skoot gevind het.
Suid-Afrika se Teboho Mokoena swoeg om besit te behou, met Wataru Endo wat vasberade is om hom te ontsenu. Foto: Getty Images
Teboho Mokoena het sewe minute later 'n kans gehad om sake gelykop te maak toe hy die bal in hope ruimte gekry het, maar hy het die bal tot reg in die ope arms van Japan se doelwagter, Kosei Tani, gelanseer.
Die uitslag is 'n vroeë doodskoot vir die Suid-Afrikaners se ambisies om die uitspeelfase te oorleef, met taai stryde teen die gedugte spanne van Frankryk en Mexiko wat nou wag.
Veral die Mexikane is 'n span wat fyn dopgehou moet word. Hulle het Frankryk vroeër Donderdag met 4-1 verneder en as een van die gunstelinge in die kompetisie na vore te tree.
Amaglug-glug sal Sondag teen Frankryk speel en die kragmeting met Mexiko is volgende Woensdag.
Meer oor: Teboho Mokoena | Japan | Tokio | Sokker Amaglug-Glug | Verloor | Olimpiese Spele | Openingstryd